Langisandur er orðinn bláfánaströnd og var bláfáninn dreginn í fyrsta skipti að húni við sandinn um klukkan 13:13 í dag , fimmtudaginn 20. júní . Athöfnin hófst með söng leikskólabarna og ávarpi Regínu Ásvaldsdóttur bæjarstjóra . Í ávarpi hennar kom fram að Langisandur hefði staðist allar þær kröfur sem gerðar eru til þeirrar alþjóðlegu umhverfisvottunar sem bláfáninn er , svo sem til vatnsgæða og hreinleika . Í umsóknarferlinu voru meðal annars tekin sýni úr flæðarmálinu við sandinn og komu þau vel út , þannig að sjósundsfólk og aðrir baðstrandargestir þurfa ekkert að óttast að baða sig á sandinum og synda í sjónum . Umsóknarferlið var unnið af mikilli kostgæfni af Írisi Reynisdóttur garðyrkjustjóra Akraneskaupstaðar . Landvernd hefur yfirumsjón með bláfánavottuninni á Íslandi og var Salome Hallfreðsdóttir mætt með viðurkenninguna og bláfánann sem hún afhendi Regínu og Írisi . Þær þrjár hjálpuðust síðan við að flagga fánanum . Langisandur er þriðji náttúrulegi baðstaðurinn á Íslandi sem fær bláfánavottun , hinir eru Bláa Lónið og Ylströndin í Nauthólsvík . Þá eru fjórar smábátahafnir í landinu með bláfánavottun , en erlendis er hún mjög eftirsótt og til marks um hreinleika og heilnæmi náttúru og umhverfis .